स्कन्दपुराणम्/खण्डः ६ (नागरखण्डः)/अध्यायः १०९
॥ ईश्वर उवाच ॥ ॥ 
एतत्ते सर्वमाख्यातं यत्पृष्टोऽस्मि वरानने ॥ 
सर्वेषामेव तीर्थानां सारं तीर्थसमुच्चयम् ॥ १ ॥ 
एतेष्वहं वरारोहे सर्वेष्वेव व्यवस्थितः ॥ 
नाम्ना चान्येषु तीर्थेषु त्रिदशानां हितार्थतः ॥ २ ॥ 
यो मामेतेषु तीर्थेषु स्नात्वा पश्यति मानवः ॥ 
कीर्तयेत्कीर्तनान्नाम्ना स नूनं मोक्षमाप्नुयात् ॥ ३ ॥ 
॥ श्रीदेव्युवाच ॥ ॥ 
येषु तीर्थेषु यन्नाम कीर्तनीयं तव प्रभो ॥ 
तत्कार्त्स्येन मम ब्रूहि यच्चहं तव वल्लभा ॥ ४ ॥ 
॥ ईश्वर उवाच ॥ ॥ 
वाराणस्यां महादेवं प्रयागे च महेश्वरम् ॥ 
नैमिषे देवदेवं च गयायां प्रपितामहम् ॥ ५ ॥ 
कुरुक्षेत्रे विदुः स्थाणुं प्रभासे शशिशेखरम् ॥ 
पुष्करे तु ह्यजागन्धिं विश्वं विश्वेश्वरे तथा ॥ ६ ॥
अट्टहासे महानादं महेन्द्रे च महाव्रतम् ( १०) ॥ 
उज्जयिन्यां महाकालं मरुकोटे महोत्कटम् ॥७॥ 
शंकुकर्णे महातेजं गोकर्णे च महाबलम् ॥ 
रुद्रकोट्यां महायोगं महालिंगं स्थलेश्वरे ॥८॥ 
हर्षिते च तथा हर्षं वृषभं वृषभध्वजे ॥ 
केदारे चैव ईशानं शर्वं मध्यमकेश्वरे ( २० )।ं।९ ॥ 
सुपर्णाक्षं सहस्राक्षे सुसूक्ष्मं कार्तिकेश्वरे ॥ 
भवं वस्त्रापथे देवि ह्युग्रं कनखले तथा ॥ ६.१०९.१० ॥ 
भद्रकर्णे शिवं चैव दण्डके दण्डिनं तथा ॥ 
ऊर्ध्वरेतं त्रिदण्डायां चण्डीशं कृमिजांगले ॥ ११ ॥ 
कृत्तिवासं तथैकाम्रे छागलेये कपर्दिनम् ०३०) ॥ 
कालिञ्जरे नीलकण्ठं श्रीकण्ठं मण्डलेश्वरे ॥ १२ ॥ 
विजयं चैव काश्मीरे जयन्तं मरुकेश्वरे ॥ 
हरिश्चन्द्रे हरं चैव पुरश्चन्द्रे च शंकरम्॥ १३ ॥ 
जटिं वामेश्वरे विन्द्यात्सौम्यं वै कुक्कुटेश्वरे ॥ 
भूतेश्वरं भस्मगात्रे ओंकारेऽमरकण्टकम् ( ४०) ॥ १४ ॥ 
त्र्यंबकं च त्रिसंध्यायां विरजायां त्रिलोचनम् ॥ 
दीप्तमर्केश्वरे ज्ञेयं नेपाले पशुपालकम् ॥ १५ ॥ 
यमलिंगं च दुष्कर्णे कपाली करवीरके ॥ 
जागेश्वरे त्रिशूली च श्रीशैले त्रिपुरांतकम् ॥ १६ ॥ 
रोहणं तु अयोध्यायां पाताले हाटकेश्वरम् ( ५०) ॥ 
कारोहणे नकुलीशं देविकायामुमापतिम्॥ १७ ॥ 
भैरवे भैरवाकारममरं पूर्वसागरे ॥ 
सप्तगोदावरे भीमं स्वयंभूर्निर्मलेश्वरे ॥ १८ ॥ 
कर्णिकारे गणाध्यक्षं कैलासे तु गणाधिपम् ॥ 
गंगाद्वारे हिमस्थानं जल लिंगे जलप्रियम्( ६०) ॥ १९ ॥ 
अनलं वाडवेऽग्नौ च भीमं बदरिकाश्रमे ॥ 
श्रेष्ठे कोटीश्वरं चैव वाराहं विन्ध्यपर्वते ॥ ६.१०९.२० ॥ 
हेमकूटे विरूपाक्षं भूर्भुवं गन्धमादने ॥ 
लिंगेश्वरे च वरदं लंकायां च नरांतकम् (६८) ॥ २१ ॥ 
अष्टषष्टिरियं देवि तवाख्याता विशेषतः ॥ 
पठतां शृण्वतां वापि सर्वपातकनाशिनी ॥ २२ ॥ 
तस्मात्सर्वप्रयत्नेन कीर्तनीया विचक्षणैः ॥ 
कालत्रयेऽपि शुचिभिर्विशेषाच्छिवदीक्षितैः ॥ २३ ॥ 
लिखितापि वरारोहे यस्यैषा तिष्ठते गृहे ॥ 
न तत्र जायते दोषो भूतप्रेतसमुद्भवः ॥ २४ ॥ 
न व्याधेर्न च सर्पाणां न चौराणां वरानने ॥ 
नान्येषां भूभुजादीनां कदाचिदपि कुत्रचित् ॥ २५ ॥ 
इति श्रीस्कादे महापुराण एकाशीतिसाहस्र्यां संहितायां षष्ठे नागरखण्डे श्रीहाटकेश्वरक्षेत्रमाहात्म्येऽष्टषष्टितीर्थमाहात्म्य कथनंनाम नवोत्तरशततमोध्यायः ॥ १०९ ॥ ॥ छ ॥